Türklastest meeskond oli enda kasuks  suuri rahasid kõrvale pannud. Kui aserbaidžaanlasest boss skeemile jälile sai, tuli tunnistada Tiiu naiselikku vaistu, mis oli pettust juba ammu tajunud. "Loomulikult oli selle meesbossi jaoks alandav tunnistada, et minul on õigus. Eks ta kandis vimma ja maksis mulle hiljem omal moel kätte. See oli situatsioon, kus meesterahvas ei talunud, et tal on vastas tugev naisterahvas," tõdeb naine nukralt.  Tiiu on õppinud sarnaseid momente rahumeelselt tervitama. "Kui tunnen, et olukord hakkab kriitiliseks  kuumenema, püüan asja naljaks keerata - et mis vahe on mees- ja naisjuhil," on ta oma elukogemusest õppinud. "Kui meesjuht läheb koridoris maas lebavast paberist mööda, siis naisjuht tõstab paberi üles, viskab prügikasti. Sellest juhinduvalt tulevad erinevad otsused. Kuid ma pole ennast kunagi ärinaiseks pidanud ega pea ka. Mul on üks suur viga: hoolimata heast intuitsioonist usaldan väga palju inimesi. Abikaasa on tugevama poolena kõrval ja on see, kes mind kahe jalaga maa peale tagasi toob."    Kaardipanija pelgas Tiiut    Intuitsioon, mis on Tiiut elus edasi aidanud, inspireerib sõbrannasid teda nõiaks kutsuma. "Nad ütlevad, et võin kohati täielik nõid olla! Ma ise ei pea vaistu küll eriliseks andeks, ma ei ole ju selline, kes teistele ennustaks, kuigi näen asju omal moel ette," muheleb Tiiu.  Tiiu oli seitsmene, kui emal ja isal oli järjepidevalt kombeks mängida spordilotot. Kord oli isal taas tarvis lotopiletil numbrikombinatsioon paika panna. Pisikesele Tiiule  vilksatasid numbrid, mille isa lubas tal piletile märkida. Tüdruk tahtis väga veel ühe pileti samade numbritega täita, kuid ema ütles, et rohkem ei saa.  Tiiu täidetud pileti kuuest numbrist viis läksid täppi. Pilet võitis 1155 rubla, mis oli tol ajal väga suur summa. "Käitusin lapsena sisetunde tõukel, sest kes oleks osanud sellist võitu ette arvata! Olin siis mõni aeg üle küla plika, võidu eest osteti meie perre tol ajal uudne värviteleviisor ning sain ühe rohelise villase kostüümi. Kui ema oleks  lubanud ka teisele piletile samad numbrid kirjutada, oleksime saanud topeltvõidu."  Hiljem on Tiiu elus mänginud suurt rolli numbrikombinatsioon 1188. Alates sellest, et Eesti 1188 infotelefoni käivitamine sai naisele algtõukeks ärimaailmas mõjusate kontaktide loomisel. Neist kontaktidest tulenevalt teostunud Türgi samalaadne infotelefoni projekt kinkis piisava sissetuleku, et Tiiul oli olemas baas oma firma alustamiseks. Tänu sellele tekkisid ärilised kontaktid Türgi kvaliteetkohvi maaletoomiseks.  Kombinatsioon 1188 saadab naist tänini. "Näiteks oli mu uue korteri fonolukul Istanbulis ka kood 1188."